Til eiere og beboere i sameiet Elvebredden Øvre

## Informasjon om helse-, miljø- og sikkerhetsarbeidet (HMS) i sameiet.

I Elvebredden Øvre ønsker vi å skape et trivelig og sikkert bomiljø for alle beboere. Vi skal ta vare på sameiets bygninger og materiell, forhindre belastning på det ytre miljø og velge produkter og tjenester som ikke skal kunne skade beboerne. Disse målene skal vi nå gjennom stadige forbedringer. Både styret og beboerne skal delta aktivt i dette forbedringsarbeidet.

**Hva menes med systematisk HMS-arbeid?**

Internkontroll innebærer at vi skal registrere, dokumentere og systematisere alt som har med HMS å gjøre. Internkontrollforskriften samler alle forpliktelsene i HMS-lovgivningen, og formålet med forskriften er i forhold til sameiet bl.a.:

* å verne mot helse- og miljøskader fra produkter, lekeplassutstyr og el. anlegg
* å hindre brann og branntilløp
* å fremme vern av det ytre miljø mot forurensninger
* å sørge for bedre/sikrere behandling av avfall

For å oppfylle kravet må vi minst ha internkontrollsystem på

* brannvern
* byggherreforskriften (ved bygge- og anleggsarbeid) – når det måtte være aktuelt
* lekeplassutstyr
* det elektriske anlegget i fellesområdene

I tillegg må det utføres jevnlige vernerunder.

Styret har tegnet et abonnement på HMS-håndboken fra OBOS, og har laget en egen håndbok tilpasset sameiet. Informasjonen i dette skrivet er utdrag fra sameiets håndbok, og er noe styret mener alle bør ha kjennskap til.

Nye eiere vil få dette skrivet som del av informasjonspakken når de flytter inn (ennå ikke klar, men det kommer). Nye leietakere: vi anser det som utleiers plikt å informere leietakere om de regler som gjelder i sameiet. Det gjelder også denne HMS-informasjonen. Oppdatering av styrets HMS-håndbok vil skje ved behov. Informasjon til beboere vil skje etter behov, men det vil ikke bli så omfattende som dette skrivet.

**Hva kan du gjøre for at boligselskapet skal bli et tryggere og bedre sted å bo?**

Oppdager du feil eller mangler ved lekeplassen eller lekeplassutstyret, skader på fellesanlegg, lekkasjer, hærverk, uforsvarlig lagring av søppel og avfall eller andre forhold som kan medføre skade på person eller bygninger, så ber vi deg om å melde fra om dette til styret eller til vaktmester.

**Ansvar**

Styret har et særskilt ansvar for at det innføres og utøves internkontroll. Styrelederen i sameiet er pålagt hovedansvaret for gjennomføringen av et fullt forsvarlig HMS-arbeid.

Vaktmesteren plikter ikke å rette seg etter instrukser gitt av andre enn styret/styrets leder eller den styret har bemyndiget som vaktmesterens overordnede.

**Ansvarsfordeling**

|  |  |
| --- | --- |
| **Hva** | **Hvem** |
| Brannsikring av fellesområdene | Styret |
| Vedlikehold og overvåking av felles elektrisk anlegg | Styret |
| Lekeplasser og lekeplassutstyr | Styret |
| Avfallshåndtering (kun søppelrom) | Styret |
| Teknisk utstyr som heiser | Styret |
| Arbeidsgiveransvaret overfor vaktmester, renholdshjelp etc | Leverandør |
| Vedlikehold av maskinparken (i den grad vi har maskiner; pt har vi ingen maskiner) | Styret |
| Dugnad | Styret |
| Bekjempelse av skadedyr | Styret |
| Vedlikehold av bygningsmasse | Styret |
| Trapper og gangveier | Styret |
| Informasjon til beboerne om beboernes ansvar | Styret |
|  |  |
| Elektrisk anlegg og utstyr i boligen til enhver tid er forsvarlig | Beboer |
| Det utplasserte brannvernutstyret til enhver tid er inntakt i leiligheten(e) | Beboer |
| Rett bruk av søppelrom | Beboer |

**Elektriske anlegg og utstyr**

Rundt 40 % av alle husbranner skyldes feil eller mangler ved det elektriske anlegget eller utstyret - herunder også feil bruk av anlegg og utstyr. Derfor må vi ha en særlig oppmerksomhet mot alt som har med det elektriske å gjøre.

Sameiet v/ styret er ansvarlig for at det elektriske anlegget og utstyret i fellesarealet til enhver tid er i orden. I forhold til anlegg og utstyr i den enkelte boenhet er styrets plikt å gjøre eier eller bruker av den enkelte leilighet oppmerksom på det ansvar som den enkelte har etter lov og forskrift. **Det er hermed gjort.**

Vi viser ellers til vedtektenes § 13: Ansvar for egen seksjon

Sameierne er selv ansvarlige for og betaler alt innvendig vedlikehold av sin bruksenhet inklusive tilleggdeler. Sameierne skal herunder holde bruksenheten forsvarlig vedlike slik at det ikke oppstår skade eller ulempe for de andre sameierne.

Eier/beboer må selv sørge for at det innenfor leiligheten (inkludert sikringsskapet) blir foretatt nødvendig ettersyn og vedlikehold. Det elektriske anlegget i leiligheten skal til enhver tid tilfredsstille gjeldende sikkerhetskrav. Styret har utarbeidet en sjekkliste som beboerne kan bruke for sin årlige kontroll. Feil og mangler må rettes snarest, og det er eier/beboer som må dekke kostnadene ved reparasjon og vedlikehold.



Det er krav om at autorisert installatør utbedrer feilene. Alle installatører plikter å skrive ut en samsvarserklæring etter utført arbeid, der de bevitner at arbeidet er utført i samsvar med gjeldende regler. Styret vil anbefale at beboerne ikke betaler regningen før samsvarserklæring er mottatt. Samsvarserklæringen er viktig dokumentasjon ved evt. seinere forsikringsoppgjør og ved salg.

Beboernes egenkontroll, sjekkliste for elektriske anlegg i boenhetene, ligger ved dette informasjonsskrivet.

**Brannvern og brannvernutstyr**

Følgende rom er utført som egne brannceller:

* Hver leilighet
* Rømningsveier (trapperom, sluser, korridorer)
* Bodarealer
* Tekniske rom som tavlerom, ventilasjonsrom og heismaskinrom
* Søppelrom
* Tekniske sjakter og heissjakter
* Sluse mellom garasje og trapperom
* Garasje (i hus E skilles garasjeplanet fra resten av bygget med REI M120 dekke)
* **Døren inn fra trapperom/heisgang til sluse/liten gang foran 1-4 leilighet(er) skal være lukket.**

I sameiet er det installert følgende typer utstyr:

* godkjent(e) røykvarsler(e) i hver leilighet
* vannslange, som finnes i skap under oppvaskkum på kjøkkenet, i hver leilighet
* felles alarm i trapperom
* vannslanger på fellesområder

Den enkelte beboer kan supplere med kjøp av pulverapparat og/eller tau som rekker ned til leilighet/ balkong under. Styret anbefaler alle beboere å ha minst ett pulverapparat i leiligheten.

***Røykvarsler***

Røykvarsleren er monteret slik at den høres tydelig på soverom når døren er lukket. For leiligheter over to plan, finnes også en røykvarsler i andre etasje. Disse to varslerne skal være sammenkoplet.

Røykvarslere er ikke sammenkoplet med røykvarslere i andre leiligheter.

Eier har informasjonsansvar overfor bruker, mens bruker har ansvar for vedlikehold og overvåking av røykvarslerne. Vedlikehold er bl.a. testing av at batteriet virker, og at varsleren ellers virker tilfredsstillende. Ved bare å trykke på testknappen testes kun batterikrets og lydgiver. Røykdetektoren i seg selv kan være defekt selv om røykvarsleren piper når testknappen trykkes inn, og må testes ved røyktest.

En god huskeregel er å bytte batteri i røykvarsleren den 1. desember hvert år før julen og stearinlys-sesongen tar til. De som trenger hjelp til å bytte batteri kan henvende seg til styret.

***Brannslokkingsutstyr***

Alle boenheter skal ha manuelt slokkingsutstyr som kan benyttes i alle rom (slangen fra kjøkkenet skal ha lengde som når alle rom).

Det er bruker som har ansvar for vedlikeholdet og kontrollen av brannslokkingsutstyret i boenheten.

Beboer skal sjekke at slangen i kjøkkenbenken

* er lang nok til å nå alle rom
* har tilfredsstillende trykk
* ikke lekker
* er tilknyttet en fast kran som ikke er vanskelig å åpne

Dersom det oppdages feil eller mangler på brannvernutstyret, er det eiers ansvar å utbedre feilen/mangelen.

***Felles alarmklokker i trapperom***

P-oppgang

* en i 5. etasje i trappegang
* en i 9. etasje i slusen mellom de to øverste leilighetene

Q-oppgang

* en i 4. etasje i trappegang
* en i 7. etasje i slusen mellom de to øverste leilighetene

R-oppgang

* en i 3. etasje i trappegang
* en i 7. etasje i slusen mellom de to øverste leilighetene

S-oppgang har ingen alarmklokker. Dette fordi garasjen ikke ligger under blokken.

Alarmklokkene utløses dersom alarmen utløses i garasjen. Alarmanlegget i garasjen vil ha forsinket signal, dvs. at alarm utløses først når to detektorer er utløst.

***Brannslokkingsutstyr på fellesområder***

Det finnes vannslanger følgende steder:

P-oppgang

* i sykkelbod (etasje -1)
* i gang mellom sykkelbod og bodarealer (etasje -1), dekker bodområdene mellom P og Q

Q-oppgang

* i trappegang (vindeltrapp – etasje -1), dekker bodområdene mellom P og Q og bodområdet sør for heisen
* i bodareal mellom Q og R (etasje -1). Her er det to stykker; den som er nærmest R-oppgangen dekker bodområdet i R

S-oppgangen

* i bodområdet, til venstre for inngangsdøren

***Brannvifte og røykeluke***

Brannvifter/trykksettingsvifter finnes i alle trapperom. Disse utløses enten manuelt eller vha. detektorer. I P-oppgangen finnes en detektor i 5.etasje, i Q-oppgangen i 4. etasje, i R-oppgangen i 3. etasje og i S-oppgangen i 5. etasje. I disse oppgangene finnes viftene i taket i øverste etasje.

Brannvifter finnes i garasjen og i trapperom mellom garasje og etasjene over i P- og Q-oppgangene.

Styring av trykksetting finnes ved siden av røykutløser, slik at brannvesenet selv kan bestemme hvilken funksjon de vil benytte ved rednings- og slokkearbeidet.

Røykventilasjon finnes i alle trapperom; røykluke i topp av alle trapperom som går over mer enn to etasjer.

Røyklukene har utløsermekanisme på inngangsplan. Dessuten finnes bryter for å åpne og lukke lukene i sikringsskapene i første og i øverste etasjer i hver oppgang.

***Rømningsveier***

Rømningsveiene skal til enhver tid være ryddige og fri for hindringer. Noen av ”smågangene” innenfor trapperommet er store nok til at barnevogner kan plasseres her. Merk at det **skal** være 90 cm fri passasje i rømningsveier, og så fremt barnevogner ikke skaper hindringer for fri rømning, så vil styret godkjenne slik bruk.

Hver boenhet skal ha tilgang til to uavhengige rømningsveier (for alle gjelder rømning via trapp og via vindu vha. stigebil).

* **Heis regnes ikke som rømningsvei, og skal ikke benyttes i tilfelle brann.**

Husk at en viktig rømningsvei fra leilighetene er via balkongene/terrassene. Brukerne har ansvar for å holde rømningsveiene ryddige, og ikke hindre framkommelighet for brannvesenet eller andre.

Hvis trapperommet er utilgjengelig, vil beboere som ikke har mulighet til å evakuere kunne oppholde seg trygt i sine egne leiligheter til brannen i startbranncellen er slukket, evt. at evakuering skjer ved hjelp av brannvesenets stigebiler.

***Branninstruks:***

Branninstruksen skal henges opp på oppslagstavlene i oppgangene. Den ligger også ved dette informasjonsskrivet.

***Generell brannforebygging:***

* Røyk aldri på sengen.
* Gå aldri fra kjeler på komfyren (tørrkoking er den hyppigste årsaken til brann).
* Elektriske ovner må aldri tildekkes.
* Gå aldri fra brennende ovn/peis.
* Skru av kaffetrakteren etter trakting.
* Forlat aldri et rom med brennende lys.
* Bruk aldri sterkere lyspærer enn anbefalt.
* Ikke oppbevar brannfarlige væsker i boligen.
* Rens lofiltre i vaske- og tørketrommel jevnlig.
* Bruk ikke vifteovn og løse lamper på barnerom.
* Svimerker på lampeskjermer, gardiner eller møbler er et faresignal.
* Skru alltid av TV-en med av/på knappen før du legger deg eller forlater boligen.
* Ikke la vaskemaskin, tørketrommel og oppvaskmaskin stå på når du forlater boligen.
* Unngå flyttbare lamper og klypelamper på barnero.
* Vær oppmerksom på at oppladbare leker kan medføre brannfare.
* Filteret i kjøkkenhetten bør rengjøres hver 14. dag (selvsagt avhengig av bruk). Minst to ganger pr. år skal hetten rengjøres innvendig. Dersom hetten ikke rengjøres med intervaller som angitt, kan fare for brannspredning øke.
* **Kullgrill er ikke tillatt å bruke på balkong/terrasse.**
* **Flambering under kjøkkenhetten er ikke tillatt.**

**Brannfarlig vare**

Oversikten viser maks volum av brannfarlig vare som kan oppbevares pr. boenhet:

|  |  |  |
| --- | --- | --- |
| **Klasse** | **Type** | **Liter pr. boenhet** |
| Klasse A | Væsker med flammepunkt høyst 23°C; som bensin, aceton, rødsprit (96 %), lynol, propan og butan | 55 liter brannfarlig gass  (ikke i kjeller)  1 kg tilsvarer 2,4 liter propan  5 liter brannfarlig væske |
| Klasse B | Væsker med flamme-punkt over 23°C og under 55°C; som parafin, white-spirit, terpentin, rødsprit  (60 %) | 50 liter brannfarlig væske |
| Klasse C | Motorbrensel og fyringsolje med flammepunkt over 55°C, som diesel | 200 liter brannfarlig væske |

* **Merk at det er strengt forbudt å lagre gass i kjeller eller garasje under terreng. Propan er tyngre enn luft og dermed vanskelig å lufte ut. Ved en eventuell gasslekkasje vil det være stor fare for eksplosjon.**
* **Sameiet tillater heller ikke oppbevaring av brannfarlig vare av klasse A i bodene over terreng. Dette av hensyn til brannsikkerhet. Gassbeholdere skal helst oppbevares ute på balkong eller terrasse.**

Se etter merking på emballasjen;

|  |  |
| --- | --- |
| Klasse | Merking |
| A | Ekstremt brannfarlig (F+)  Meget brannfarlig (F) |
| B | Brannfarlig (-) |

**Bruk av gass i sameiet**

Når det gjelder gass, ser vi for oss tre ulike anvendelsesområder i sameiet:

1. gassgrill på balkong/terrasse
2. gassovn inne
3. gasspeis

Punkt 1 og 2 anser vi dekket av teksten øverst på denne siden samt tekst under ”Oppbevaring av flasker” og ”Gassvettregler”.

**Gasspeis**

Samme regler gjelder her som for punktene 1 og 2.

* Før gasspeis installeres, skal det sendes en søknad til styret. Styret vil godkjenne søknaden, men vi må ha oversikt over alle gasspeisinstallasjoner. Godkjenningen forutsetter at installasjonen utføres av autorisert firma (det skal fremgå av søknad hvem installatør er).

Dette er hentet fra Direktoratet for samfunnssikkerhet og beredskap, <http://www.dsb.no/Global/Publikasjoner/2010/Tema/Temaveiledning_bruk_av_farlig_stoff_Del_1.pdf>

“Når gassanlegg i bolig (herunder eneboliger, **leiligheter**, fritidsboliger mv.) er tilknyttet fast rørnett med over- eller undergrunnstank, rørsystem for distribusjon av gass, eller flaskebatteri, skal det til enhver tid foreligge en avtale med kontrollør om gjennomføring av den systematiske tilstandskontrollen.”

**Styret anbefaler at kontrollen gjøres årlig, eller etter avtale med autorisert kontrollør.**

**Oppbevaring av gassflasker**

(hentet fra Nedre Romerike Brann- og Redningstjeneste, http://www.nrbr.no/gass.asp)

* Det anbefales i utgangspunktet at gassflaskene oppbevares utenfor boligen (veranda, balkong, terrasse).
* Skap mot brennbar vegg skal være brannisolert (EI 60) med god lufting til det fri ved skapets gulvnivå.
* Det skal være ryddig og fritt for brennbart materiale rundt gasskapet.
* Avstanden fra flaskeskap til sluk, kum, åpninger ned til kjeller og lignende, bør minimum være 4 meter. Det bør være en sikkerhetsavstand til tennkilde på 5 meter.
* Innendørs plasseres flasken i de fleste tilfeller i kjøkkenbenken med god lufting, f.eks. luftespalter i sokkel.
* Uansett oppbevaring av flaske innendørs skal flasken stå så luftig som mulig.

Styret har kontaktet Brann- og redningsetaten i Oslo, og det finnes ingen klare krav mht. skap for oppbevaring utendørs av de tillatte mengdene. Vi tar det likevel med siden det understreker viktigheten av forsvarlig oppbevaring av gassflaskene/beholderne.

**Gassvettreglene**

(Utarbeidet av [Direktoratet for samfunnssikkerhet og beredskap](http://www.dsb.no) (DSB) sammen med gasselskapene.)

* Propanbeholderne må aldri plasseres under terrengnivå, for eksempel i kjellerrom. Husk at propan i gassform er tyngre enn luft.
* Propanbeholdere skal alltid stå oppreist, og må aldri utsettes for unormal oppvarming eller sterk solvarme.
* Vær på vakt mot propanlekkasjer. Gass som lekker ut kan gjøre lufta eksplosjonsfarlig og kan antennes av for eksempel åpen ild, glødende tobakk eller elektrisk gnist.
* Finn eventuelle lekkasjer snarest mulig ved å pensle konsentrert såpevann på slanger og rørforbindelser. Når gasstrykket settes på vil såpebobler danne seg på lekkasjestedet.
* Bruk kun slanger for LPG/propan. Sprukne eller defekte slanger må skiftes straks. Største lovlige slangelengde er 1,5 meter. Bruk slangeklemmer.
* Skift slange minst annethvert år.
* Hold alltid en tent fyrstikk klar når apparatkranen åpnes. Steng for gassen ved beholderen når anlegget ikke er i bruk, og husk å koble fra regulatoren ved lengre tids fravær.
* Steng for gassen ved beholderen og bring om mulig beholderen til et trygt sted dersom det oppstår brann.
* Hold alltid apparat og beholder i god stand, men prøv ikke selv å reparere skader eller defekter som oppstår. La propanforhandler gjøre kontroll og eventuell overhaling av apparat og anlegg med jevne mellomrom.
* Studer monterings- og bruksanvisning nøye før apparat og anlegg tas i bruk. Spør forhandleren dersom det er noe du er i tvil om.
* Skaff deg gassvarsler - et lite apparat som varsler om lekkasje.
* Systematisk tilstandskontroll av enkle installasjoner, som for eksempel gassflaske med slange til grill og komfyr o.lign., kan utføres av eier/bruker med utgangspunkt i medfølgende monterings-, bruks- og vedlikeholdsveiledninger. En forutsetning for dette er at eier har tilstrekkelig kompetanse. Hentet fra: http://www.dsb.no/Global/Publikasjoner/2010/Tema/Temaveiledning\_bruk\_av\_farlig\_stoff\_Del\_1.pdf

DSB påpeker at det vanligvis er feilmontering av regulatoren på toppen av gassflaska eller dårlige pakninger som er problemet. Konsekvensene kan bli svært alvorlige.

## Avfall

Rutiner for avfallshåndtering skal bidra til å redusere avfallsmengde, forekomst av skadedyr, forurensning, brannfare og skader på personer og utstyr. Sameiet følger de rutiner som kommunen til enhver tid pålegger oss.

* **Utenom vanlig husholdningsavfall, er hver beboer er ansvarlig for å fjerne eget avfall. Det gjelder også brannfarlig avfall, som skal legges i brannsikre beholdere med lokk.**

**MERK**: Miljøgifter følger med når lyspærer kastes i vanlig søppel. Brukte lyspærer skal returneres til godkjent returstasjon eller forhandler av slike produkter. Avfallsforskriften pålegger forhandler å ta imot de samme produktene etter bruk.

Den nye minigjenbruksstasjonen på **Bentsehjørnet** (Bentsebrugata 11a) har åpent mandag – fredag mellom 12.30 og 19.30.

Mere informasjon finnes her: <http://www.renovasjonsetaten.oslo.kommune.no>

**Farlig avfall**

Farlig avfall skal leveres til en [miljøstasjon](http://www.renovasjonsetaten.oslo.kommune.no/miljostasjoner/) eller til en av Renholdsetatens [gjenbruksstasjoner](http://www.renovasjonsetaten.oslo.kommune.no/tjenestevelger/gjenbrukstasjoner/). Minigjenbruksstasjonen på Bentsehjørnet tar i mot:

**Rengjøringsmidler**  
Rester av rengjøringsmidler som klorin, salmiakk, møbelpolish, sølvpuss, bilvask og avfettingsmidler (Plumbo).  
**Maling, lakk og lim**  
Rester av maling, lakk, beis, lim, sparkel, fugemasse, silikon, acryl og ulike typer ekspansjonsskum.  
**Batterier**  
Alle batterier, også bilbatterier og batterier til mobiltelefon, barbermaskin, fotoapparat og tilsvarende.

**Knappcellebatterier**  
Alle produkter som inneholder knappcellebatterier. Slike batterier finnes i leker med lyd eller lys, i klokker, i musikalske bursdagskort, i sko med lys og så videre.  
**Lysstoffrør og sparepærer**  
Alle lysstoffrør og sparepærer inneholder kvikksølv og må leveres som farlig avfall. Lever også inn gamle kvikksølvtermometre og andre produkter som kan inneholde kvikksølv.   
**Bilprodukter**  
Kjølevæske, frostvæske, spylevæske, bilpleieprodukter som bilpolish, bilvask og avfettingsmidler. Olje, oljefilter, bensinfilter, batterisyre og bensin. Se også batterier.   
**Spraybokser og gass**  
Alle spraybokser med drivgass som hårspray, deodorant, barberskum, myggspray, glitterspray. Også propan og andre gassbeholdere samt lightergass.  
**Plantevernmidler m.m.**  
Alle insekt- og ugressmidler som maurkverk, basudin, weeder, roundup, tenus. Alle giftpreparater som rottegift, musegift, antiparasitt og soppdrepere.   
**Løsemidler**  
White Spirit, tynner, rødsprit, teknisk sprit, lynol og terpentin. Også neglelakkfjerner, malingsfjerner, rester av tennvæske og tilsvarende.  
**Småelektrisk (EE-avfall)**  
Elektriske artikler regnes ikke som farlig avfall, men kan inneholde farlige komponenter og må derfor ikke kastes sammen med restavfallet. Se videre under Elektrisk- og elektronisk avfall nedenfor.

**Elektisk – og elektronisk avfall**

Elektrisk og elektronisk avfall (EE-avfall) skal ikke kastes sammen med annet avfall, men leveres mottak for slikt avfall eller forhandler av EE-produkter.

**Hva er EE-avfall?**  
Elektriske og elektroniske produkter betegnes som EE-avfall når det kasseres. EE-produktene vil si alt som bruker strøm eller batterier.

Eksempler på EE-avfall er:  
Vaskemaskiner, komfyrer, klokker, vaffeljern, strykejern, TV, radioer, tørketromler, stereoanlegg, video/foto, elektriske leker, lommelykter, lysstoffrør, sparepærer, lysstoffrør, lyspærer, telefoner, mobiltelefoner, datautstyr og kabler.

Kjøleskap og frysere kjøpt etter 1991 er også EE-avfall.

”Blinkesko” og gratulasjonskort inneholder også EE-avfall som knappcellebatterier. Husk derfor å levere dette sammen med det andre EE-avfallet.

**Hvordan bli kvitt EE-avfall?**

Kuldemøbler og elektronikkprodukter kan leveres til forhandler eller til gjenbruksstasjonene på Haraldrud og Grønmo. Småelektronisk avfall som telefoner, hårfønere, barbermaskiner og lignende kan også leveres når REN arrangerer bydelsinnsamlinger av farlig avfall.

Forhandlere av EE-produkter har plikt til å ta i mot kasserte produkter vederlagsfritt fra forbrukere. Artiklene behøver ikke være kjøpt der de leveres inn. Du behøver heller ikke kjøpe nye produkter for å levere ditt kasserte EE-avfall gratis.

Det eneste du må passe på er at forhandleren selger tilsvarende produkter som du vil levere. For eksempel kan du bare levere din gamle komfyr til en forhandler som selger komfyrer.

**PCB-holdige kondensatorer i lysarmatur**.

Lysarmaturer som har PCB-holdige kondensatorer fases ut innen 2008. Leveres som spesialavfall.

Type: Lysstoffrør/sparepærer Mottaker: Grønmo, Gjenbruksstasjonen på Brobekk,

minigjenbruksstasjon på Bentsehjørnet

Type: Oljerester, malingsrester etc Mottaker: som over

Type: Spillolje Mottaker: ESSO Norge

Type: PCB-holdige vinduer Mottaker: PCB Sanering på Sætre (eller på Brobekk)

**Batterier**.

Ingen batterier skal kastes i restavfallet, men leveres til miljøstasjon, gjenbruksstasjon, mini-gjenbruksstasjon (Bentsehjørnet for eksempel) eller forhandler.  
Grunnen er at noen batterier inneholder tungmetaller som bly, kadmium og lithium, som er svært skadelig for miljøet.

**Glass og metall** legges i beholderen i rundkjøringen innerst i Lillogata.

Dette skal **ikke** kastes i returpunkt for glass og metall:

**Glass:**

* ildfast glass
* vindusglass (kan inneholde PCB og skal leveres på Grønmo)
* speil
* plastflasker og annen plastemballasje
* porselen, krystall og keramikk
* lyspærer, sparepærer og lysstoffrør betegnes som farlig avfall og skal til miljøstasjon)
* plastkorker
* emballasje som det har vært kjemikalier, maling, lakk i osv (farlig avfall)

Ildfast glass, porselen og keramikk skal leveres til en av gjenbruksstasjonene (Bentsehjørnet for eksempel) som ikke brennbart avfall.   
Sorter ut brukt, ikke-pantbart glass, og legg det i returpunktene.

**Metallemballasje:**

* bokser fra lim, farge, fargespray, lakk, løsningsmidler, plantevernmidler o.l. (farlig avfall)
* batterier (vanlige batterier til restavfallet, oppladbare og bilbatterier til miljøstasjon)
* strykejern og andre varer som inneholder metalldeler
* annet metall som ikke er emballasje (jernstang, andre jerngjenstander- til gjenbruksstasjon)

Emballasje for maling, lakk, løsemidler, kjemikalier, osv. skal leveres i Renovasjonsetatens miljøstasjoner (Bentsehjørnet for eksempel) som står på bensinstasjoner over hele byen.

Innen utgangen av 2011 skal hele Oslo kildesortere plastemballasje og matavfall. Pilotprosjekter startet i utvalgte deler av byen 01.10.2009. Kildesortert matavfall og plastemballasje hentes sammen med restavfallet. Før oppstart får alle utdelt en startpakke med informasjonsmateriell og blå og grønne plastposer til sorteringen.

## Lekeplassutstyr

Formålet med forskriften er å redusere helseskader som følge av lekeplassutstyr. Det er viktig at lekeplassutstyret fungerer etter sin hensikt og ikke utgjør noen urimelig fare ved bruk.

Vaktmesteren utfører kontroll av utstyret, og sender rapport til styret en gang pr. år.

## Våtrom – ventilasjon. Forebyggende tiltak.

Det er den enkeltes ansvar å sjekke og vedlikeholde leiligheten for å forebygge skade. Under følger tips til hva som bør kontrolleres. Ved feil og mangler må eier straks utbedre feilene. **Styret må straks varsles om feil eller mangler som kan få betydning for øvrige beboere.**

**Tips om forebyggende tiltak vedr. vannlekkasjer:**

* Skift pakninger i rennende sisterner og dryppende armatur.
* Rens sluk minst en gang pr. år.
* Skift vannslanger og avløpsledninger for vaske- og oppvaskmaskiner som er eldre enn
* 10 år.
* Regelmessig kontroll bak/under oppvaskmaskiner, vaskemaskiner og varmtvannsbereder i kjøkken.
* Gjør alle i husstanden kjent med lokaliseringen av hovedstoppekranen.
* Vannførende maskiner som monteres i rom uten sluk, bør sikres ved å montere automatiske avstengningsventiler og vanntett gulvbelegg med oppbrett i bakkant.
* Kontroller at avløp fra vannførende maskiner er forsvarlig festet.
* Steng for vanntilførsel når vannførende maskiner ikke er i bruk.
* Ikke la vannførende maskiner gå når ingen er til stede eller når alle sover.
* Sjekk at rørene i underskap på kjøkkenet er godt tilskrudd. Vi er flere som har opplevd å få oppvaskvannet ut på gulvet.
* Reiser du bort om vinteren, bør ikke all varme slås av for å unngå at vannrør fryser og sprekker.

**Ventilasjon:**

* Sørg for god luftsirkulasjon i leiligheten. Avtrekksventiler (som suger luft ut av leiligheten) befinner seg på kjøkken og på bad.
* Kjøkkenhetten styrer reguleringen av uttrekket både på kjøkken og bad.
* Ved høy luftfuktighet på bad skal vrideren for viftemotor (kjøkkenhetten) stå i posisjon ”lengst til venstre” (vris fra normalstilling mot klokken).
* Anlegget skal alltid være i drift. Stans av anlegget kan føre til kondensdannelse i avkastkanal med fare for fuktskader på bygningskroppen. I tillegg vil det kunne føre til for høy luftfuktighet i leiligheten.
* Tilluftsventiler (som sørger for at ny luft skal komme inn i leiligheten til erstatning for det som forsvinner ut i avtrekksventilene) er montert i yttervegger og i noen tilfeller i overkant av vinduer. Sørg for at disse ventilene er åpne.
* Ventiler bør kun stenges på spesielt kalde dager.

## Skadedyrbekjempelse

Beboernes avfallsdeponering skjer innendør i egne søppelrom. Dette hindrer at skadedyr får direkte tilgang til avfall. Sameiet overvåker tilstanden i fellesområdene (kjeller og uteareal), mens den enkelte beboer overvåker egen bolig. Beboere varsler omgående styret /vaktmester om observasjoner av skadedyr (rotter, insekter, maur etc).

Utsetting av musefeller og enklere midler mot skadedyr håndteres av styret. Ved større tiltak kontaktes det firmaet boligselskapet skal gjøre avtale med.

## Legionellasmitte

Beboere bes gjøre seg kjent med Folkehelseinstituttets anbefalinger for forebygging av legionellasmitte, se: <http://www.fhi.no/dokumenter/615495e61f.pdf>

Temperaturen i varmtvannsberederen bør holde minst 70 °C. Ved temperaturer over 70 °C vil legionellabakteriene dø raskt. Gjennomspyling av dusjen med 70 graders vann i 5 minutter 4 ganger i året, og regelmessig gjennomspyling med varmt vann på 60 °C, for eksempel etter dusjing, gir god sikkerhet mot legionellabakterier.

Dersom varmtvannsberederen har vært skrudd av i kortere eller lengre tid, må det ikke brukes vann derfra til dusjing før vanntemperaturen har nådd 70 °C.

Dusjslanger og -hoder kan, i tillegg til eller i stedet for varmebehandling, demonteres og desinfiseres med husholdningsklor. To korker til 10 liter vann er tilstrekkelig styrke. Sørg for at hele dusjslangen/-hodet blir fylt med denne blandingen, og la det stå i 30 minutter. Klorrester og løsnet slam spyles ut før bruk. Dusjeflasker for planter kan også desinfiseres på denne måten.

**Blomsterkasser**

Vi minner om at det av sikkerhetsmessige hensyn ikke er tillatt å plassere blomsterkasser utenfor balkongen (det er mulig å plassere blomsterkasser i rekkverket, og dette blir da hengende utenfor balkongen). I Elvebredden Nedre falt en blomsterkasse ned – heldigvis uten å skade noen. Vanning av planter har, når kassene henger utenfor, sølt til for beboere under.

Ampler som festes i tak, skal festes så lang inn at de ikke kan blåse ned og falle utenfor balkongen.

Vedlagt ligger

* Branninnstruks
* Beboernes egenkontroll, sjekkliste for elektriske anlegg i boenhetene
* Beboernes egenkontroll av brannsikkerheten I leiligheten

**Dato: 28.01. 2011**

**Vennlig hilsen styret i Elvebredden Øvre**

**Branninstruks for Elvebredden Øvre**

**Ved alarmklokker i trappeoppgang (F-blokka har ikke alarmklokker)**

* Sørg for at alle blir varslet (ring på hos naboer, ring på dørklokkene ved inngangsparti).
* Lukk dører og vinduer.
* Gå raskt ut av bygningen.
* Bruk ikke heis.
* Gå til felles møteplass – parkeringsplassen ved Lillo gård.

**Ved brann**

* Varsle personer i fare ved å rope “Brann! Brann!”.
* Hjelp hverandre ut til felles møteplass.
* Varsle brannvesenet på nødnummer 110.
* Si i fra til brannvesenet hvis det fremdeles er folk inne.

Merk: Brannrøyk er svært giftig! Dersom trapperommet er fylt av røyk, bruk alternativ rømningsvei eller gå tilbake til leiligheten. Gjør deg til kjenne via vindu eller balkong, slik at redningspersonell kan hjelpe deg trygt ut.

**Redde, varsle, slokke**

Rekkefølgen for hva du skal gjøre ved brann, må du avgjøre selv ut fra den aktuelle situasjonen. “Redde, varsle, slokke” er en nyttig huskeregel:

1. REDDE: Sørg for at alle kommer i sikkerhet.

2. VARSLE: Varsle brannvesenet på nødnummer 110.

3. SLOKKE: Forsøk å slokke brannen, men utsett aldri deg selv eller andre for unødig fare.

Sørg for at rømningsveier alltid er frie – det skal være minimum 90 cm fri passasje i rømningsveiene.

Gjør deg kjent med hvordan slokkeutstyret skal brukes.

**HUSK!**

Nødnummer til brannvesenet: 110

Oppgi korrekt adresse til brannvesenet: Lillogata 5 P, Q, R, S

Felles møteplass ved evakuering: Parkeringsplass ved Lillo

gård

**Hilsen styret**

*Instruksen er sist revidert januar 2011*

### Sjekkliste for egenkontroll av det elektriske anlegget i leiligheten

|  |  |  |
| --- | --- | --- |
| Sjekkpunkter | **Ja** | **Nei** |
| * Er døren til sikringsskapet i orden?   Sørg for at uvedkommende ting ikke oppbevares i skapet, og at kurser/brytere er merket og lett å lokalisere. |  |  |
| * Sjekk sikringselementene.   **Hvis sikringselementene er unormalt varme - kontakt en autorisert elektroinstallatør.** |  |  |
| * Trekker du ut støpselet på forbruksapparatene dine etter bruk?   Eks. kaffetrakter, brødrister, hårføner etc*.* |  |  |
| * Skrur du av TV-apparatet med av/på knappen hver kveld?   Det oppstår ofte feil i slike apparater pga svikt i loddinger/kretskort, som kan føre til brann. Antenne/strømledninger bør dras ut når du reiser på ferie. (pga tordenvær). |  |  |
| * Elektriske ledningsopplegg bør etterses med jevne mellomrom. Gjør du det?   Se/kjenn etter om noe er unormalt varmt (varmegang), slitte brytere og stikkontakter (slappe "fjærer"), tørre og sprø ledninger, og om ledningene til forbruksapparatene er i orden. **Ved feil på den faste installasjonen, kontakt autorisert elektro-installatør.** |  |  |
| * Er noen av dine panelovner/gjennomstrømningsovner tildekket?   Dette er en av de største årsakene til brann. Sjekk dette jevnlig. Fjern alt som tildekker ovnene. Tørk **ALDRI** klær på ovnen. |  |  |
| * Har det hendt at du har glemt å slå av platen på komfyren?   Det finnes utstyr (komfyrvakt) på markedet for å koble ut komfyren hvis du skulle glemme detSpesielle faregrupper er gressenkemenn, småbarnsfamilier og mennesker som er distré/glemske. (Distré/glemske kan ha krav på å få dekket utgiftene til komfyrvakt. Ta kontakt med Hjemmehjelpstjenesten i tilhørende kommune eller bydel for å få en vurdering.) |  |  |
| * Bruker du vifteovner som permanent varmekilde?   En vifteovn skal bare brukes under tilsyn. Når den brukes, skal den stå stødig og må ikke plasseres for nær brennbare ting. Filteret må renses regelmessig for støv. |  |  |
| * Bruker du sterkere lyspærer i lampen enn det den er beregnet for?   Se etter brunsvidde skjermer. En 100W lyspære kan ha en overflate temperatur på over 200o C! |  |  |
| * Bruker du skjøteledning til annet enn lamper? (F.eks. varmeovner)   Dette bør du ikke gjøre. Skjøteledninger tåler i de fleste tilfeller mindre strøm enn kablene i den faste installasjonen. En skjøteledning skal kun brukes i de rom de er tilkoblet i og er å betrakte som midlertidig installasjon. **Bruker du skjøteledning som "fast installasjon", kontakt autorisert elektroinstallatør for å få montert flere faste stikkontakter.** |  |  |
| * Renser du jevnlig lofilteret i tørketrommelen din?   Filteret bør renses ofte, helst etter hver gang den brukes. Tett filter kan forårsake brann i tørketrommelen. Dette gjelder også filteret i kjøkkenventilatoren. |  |  |

Sjekkliste for egenkontroll av brannsikkerheten i leiligheten

Sjekklisten inneholder punkter for en årlig egenkontroll. Dette er ikke noe som skal leveres til styret eller andre. Punktene er ment som forslag til hva som kan sjekkes. Alle punkt er ikke relevante for alle leiligheter, og listen kan gjøres langt mere omfattende. Som tidligere nevnt – dette er den enkelte beboers ansvar!

|  |  |  |
| --- | --- | --- |
| Sjekkpunkter | **Ja** | **Nei** |
| Varsling   * Finnes det minst en fungerende røykvarsler som henger i tak, og som kan høres fra soverom? * Er røykvarsleren eldre enn 10 år? * Skiftes det batteri på røykvarsler(e) regelmessig? * Trenger du hjelp til å skifte batteri? |  |  |
| Slokkeutstyr   * Hvis du har pulverapparat, er det foretatt service på apparatet de seneste 10 år? * Er husbrannslangen formstabil og fastmontert? |  |  |
| Rømningsforhold   * Er døren fra felles gang inn til branncellegang lukket? * Er rømningsveier frie for rot/hindringer? |  |  |
| Elektrisk   * Er skjøteledninger, plugger og støpsler frie uten synlige skader og varmgang? * Finnes det løse lamper eller flyttbare ovner på barnerom? * Er det synlige feil/mangler bved ditt elektriske anlegg? |  |  |
| Ildsted/skorstein   * Har boligen din ildsted (ved- eller gasspeis)? * Er skorsteinen kledd med brennbart materiale? * Er ildstedet ditt godkjent/kontrollert? * Er det synlige feil/mangler på skorstein eller ildsted? * Oppbevarer du propan i boenheten? |  |  |
| Ellers   * Ved eventuell brann, trenger du assistanse for å rømme? * Er du kjent med oppmøtested ved brann? |  |  |

Dato: ……………. Beboer/eier:……………………………………. (Sign) Beboer/andelseier………………………………………………(sign)