**Albert Abelló diu davant el Consell de Cambres que l’Avantprojecte de Vegueries és inoportú i està mal plantejat**

Albert Abelló, president de la Cambra de Tarragona, ha dit avui davant el Consell General de Cambres de Catalunya, reunit a Barcelona en el marc de la trobada anual de les 13 Corporacions del país, que l’Avantprojecte de Llei de l’Organització Veguerial arriba en un molt mal moment i que aquest redactat és del tot inoportú i està mal plantejat.  
  
Abelló ha recollit el malestar que la iniciativa impulsada per la Conselleria de Governació i Administracions Públiques ha provocat no només a les Comarques de Tarragona, sinó en d’altres indrets del país on aquest avantprojecte ha aixecat fortes discrepàncies, tant pel seu redactat com per la celeritat en tirar-lo endavant en unes dates i, sobretot, en el marc d’una conjuntura que no és pas la més propícia.  
  
El president de la Cambra de Tarragona ha dit que en l’actual marc econòmic els emprenedors i el país el que esperen de l’administració és mesures efectives per superar la recessió econòmica, “no pas desafortunades actuacions que ni els ciutadans demanen ni les empreses desitgem”.  
  
En aquest mateix sentit ha afegit que “en uns moments en els que administració i iniciativa privada hem d’anar més coordinats que mai per tirar endavant el país, la Generalitat impulsa i afavoreix maniobres que ningú entén i que només serveixen per provocar disputes territorials”. Abelló ha apuntat que “no ens calen més funcionaris ni suportar més costos administratius. Ens calen mesures valentes i efectives per sortir de la recessió.”