อาการปวดท้องมักเป็นหลังกินอาหารมันๆ หรือกินอาหารมื้อหนัก หรือตอนกลางคืน แต่ละครั้งจะปวดนาน 15-30 นาที บางรายอาจนาน 2-6 ชั่วโมงและจะทุเลาไปเอง เมื่อเว้นไปนานเป็นแรมสัปดาห์ แรมเดือน หรือแรมปีก็อาจกำเริบได้อีก (ถ้าปวดทุกวันมักจะไม่ใช่เป็นนิ่วน้ำดี) บางรายอาจมีอาการดีซ่าน (ตาเหลือง) เกิดขึ้นตามหลังอาการปวด บางรายอาจมีอาการท้องอืดท้องเฟ้อบริเวณเหนือสะดือ เรอ คลื่นไส้ อาเจียน คล้ายอาการของอาหารไม่ย่อย (49) ซึ่งมักจะเป็นหลังกินอาหารมันๆ เป็นๆ หายๆ เรื้อรัง  
  **ถุงน้ำดีอักเสบ** ในรายที่มีการติดเชื้อแบคทีเรีย ทำให้เกิดการอักเสบของถุงน้ำดีเฉียบพลัน ผู้ป่วยจะมีอาการไข้สูง หนาวสั่น ปวดตรงบริเวณใต้ลิ้นปี่หรือใต้ชายโครงขวา คลื่นไส้ อาเจียน ในรายที่เป็นถุงน้ำดีอักเสบเรื้อรังอาจมีอาการปวดตรงใต้ลิ้นปี่หรือใต้ชายโครงขวา คลื่นไส้ อาเจียน เป็นๆ หายๆ เรื้อรัง คล้ายอาการอาหารไม่ย่อย (49) โดยมากจะมีอาการปวดบิดเป็นพักๆ แบบเดียวกับอาการปวดของนิ่วน้ำดี  
**สิ่งที่ตรวจพบ  
 นิ่วน้ำดี** การตรวจร่างกายมักไม่พบสิ่งผิดปกติ มักไม่มีไข้ บางครั้งอาจตรวจพบอาการกดเจ็บเล็กน้อยบริเวณใต้ลิ้นปี่และใต้ชายโครงขวา บางรายอาจมีอาการตาเหลือง  
 **ถุงน้ำดีอักเสบ** การตรวจร่างกายจะพบอาการไข้และเจ็บมากเป็นบริเวณกว้างที่ใต้ชายโครงขวา อาจมีอาการตาเหลืองร่วมด้วย  
**ภาวะแทรกซ้อน  
 นิ่วน้ำดี** อาจทำให้เกิดถุงน้ำดีอักเสบ ท่อน้ำดีอักเสบ (41) ตับอ่อนอักเสบ (48)  **ถุงน้ำดีอักเสบเฉียบพลัน** อาจทำให้เกิดภาวะมีหนองในถุงน้ำดี (empyema of gallbladder) ถุงน้ำดีเป็นเนื้อตายเน่า (gangrene of gallbladder) ถุงน้ำดีทะลุเยื่อบุช่องท้องอักเสบ (47) ท่อน้ำดีอักเสบ (41)  
 **ถุงน้ำดีอักเสบเรื้อรัง** อาจทำให้เกิดนิ่วในน้ำดีตับอ่อนอักเสบ (48) และอาจมีโอกาสทำให้เป็นมะเร็งของถุงน้ำดี  
**การรักษา** 1.ถ้ามีอาการปวดท้องที่ชวนสงสัยว่าเป็นนิ่วน้ำดีควรแนะนำให้ไปตรวจที่โรงพยาบาลภายใน 1-2 สัปดาห์ ระหว่างนั้นอาจให้การรักษาตามอาการไปพลางก่อน เช่น ถ้ามีอาการท้องอืดเฟ้อ ให้กินยาลดกรด ( ย14.1 ) หรือ ยาแก้ท้องอืดท้องเฟ้อ ( ย13 ) ถ้ามีอาการปวดบิดเป็นพักๆให้แอนติสปาสโมดิก ( ย20 ) เช่น อะโทรพัน ไฮออสซีน ซึ่งอาจใช้ชนิดฉีดหรือกินก็ได้ สุดแต่สภาพการณ์ของผู้ป่วย และควรให้ผู้ป่วยงดอาหารมันๆ  
 2.ถ้ามีอาการไข้ ดีซ่าน หรือกดเจ็บมากตรงบริเวณใต้ชายโครงขวา ควรส่งไปรักษาที่โรงพยาบาลภายใน 24 ชั่วโมง อาจให้การรักษาเบื้องต้นโดยให้ยาลดไข้ ( ย1 ) และให้น้ำเกลือถ้ามีภาวะขาดน้ำ มักวินิจฉัยโดยการตรวจอัลตราซาวน์ บางรายอาจต้องถ่ายเอกซเรย์ด้วยวิธีพิเศษ และให้การรักษาโดยการผ่าตัดถุงน้ำดีออก ในปัจจุบันมีวิธีการผ่าตัดถุงน้ำดีโดยวิธีส่องกล้องเข้าช่องท้อง (laparoscopic cholecystectomy) ผู้ป่วยจะมีแผลเจาะเป็นรูที่หน้าท้องเพียงเล็กน้อย และสามารกลับบ้ายภายใน 1-2 วัน ในกรณีที่มีการอักเสบของถุงน้ำดี มักให้ยาปฎิชีวนะควบคุมอาการก่อนทำการผ่าตัด  
**ข้อแนะนำ** 1.ผู้ป่วยที่เป็นนิ่วน้ำดีที่ยังไม่มีอาการแสดงอะไรแต่บังเอิญตรวจพบขณะที่ตรวจรักษาโรคอื่น ไม่จำเป็นต้องรีบทำการผ่าตัด เนื่องเพราะมักเป็นนิ่วก้อนเล็ก และอยู่ลึกที่ก้นถุงน้ำดี ซึ่งไม่ก่ออันตรายแก่ผู้ป่วย แพทย์จะนัดติดตามดูเป็นระยะจนกว่าจะมีอาการชัดเจน (เช่น ปวดท้อง) จึงค่อยทำการผ่าตัด ผู้ป่วยกลุ่มนี้มีโอดาสเกิดอาการปวดท้องจากนิ่วน้ำดีที่ซ่อนอยู่ประมาณร้อยละ 1-2 ต่อปี  
 2.ในปัจจุบันมีการค้นพบยาที่ใช้ละลายก้อนนิ่วน้ำดีมีชื่อว่า กรดซีโนดีออกซีโคลิก (chenodeoxycholic acid) ซึ่งได้ผลดีกับผู้ป่วยบางราย โดยเฉพาะอย่างยิ่งในรายที่เป็นนิ่วโปร่งรังสี (radiolucent stone) ซึ่งตรวจพบโดยการถ่ายเอกซเรย์ด้วยวิธีการกินสารทึบรังสี (oral cholecystography) และมีรักษาก้อนนิ่วเล็กๆ หลายก้อน โดยอาจต้องกินยานานเป็นปีๆ ขณะนี้ราคายังค่อนข้างแพง ดังนั้นจึงควรให้แพทย์ผู้เชี่ยวชาญทางโรคนี้เป็นผู้พิจารณาสั่งใช้เท่านั้น บางรายแพทย์อาจรักษาโดยกาใช้คลื่นเสียงความถี่สูงสลายนิ่วก่อนแล้วให้ยาละลายนิ่วตาม  
 3.หลังผ่าตัดถุงน้ำดี ผู้ป่วยอาจมีอาการถ่ายเหลวบ่อย ซึ่งจะค่อยๆทุเลาไปได้เอง ระหว่างที่มีอาการถ่ายเหลวบ่อย แนะนำให้ผู้ป่วยงดกินอาการมันและของเผ็ดกินผักและผลไม้ให้มากๆ  
**การป้องกัน** การปฎิบัติตัวดังต่อไปนี้ อาจช่วยลดความเสี่ยงในการเกิดโรค  
 1.รักษาน้ำหนักตัวไม่ให้มากเกินหรือเป็นโรคอ้วน  
 2.ถ้าต้องการลดน้ำหนักตัว ควรปรึกษาแพทย์เพื่อแนะนำวิธีลดน้ำหนักที่ถูกต้อง ไม่ลดเร็วเกินไป  
 3.ลดอาหารที่มีไขมันและคอเลสเตอรอลสูง  
 4.ออกกำลังกายเป็นประจำ  
ท่อน้ำดีอักเสบ (Ascending cholangitis)  
 **ท่อน้ำดี** (bile ducts) เป็นท่อที่เชื่อมต่อระหว่างตับ ถุงน้ำดี และลำไส้เล็กส่วนต้น การอักเสบของท่อน้ำดีมักเป็นภาวะแทรกซ้อนจากภาวะอุดกั้นของก้อนนิ่ว หรือก้อนเนื้องอก โรคนี้ถือเป็นภาวะร้ายแรง ถ้าไม่ได้รับการรักษาอย่างทันท่วงทีอาจทำให้เป็นโลหิตเป็นพิษ (228) เสียชีวิต  
**สาเหตุ  
 การอักเสบของท่อน้ำดีมักมีสาเหตุมาจากการอุดกั้นของท่อน้ำดี ซึ่งส่วนมากเนื่องมาจากมีก้อนนิ่วอุดกั้นส่วนน้อยอาจมีก้อนอุดกั้นเนื่องจากก้อนเนื้องอกหรือมะเร็ง หรือสาเหตุอื่นๆ ทำให้มีเชื้อแบคทีเรียเข้าไปทำให้เกิดการอักเสบของท่อน้ำดี ซึ่งมักจะลุกลามขึ้นไปถึง ท่อตับ**