**როგორ დავგეგმოთ მოსწავლეზე და შედეგზე ორიენტირებული სასწავლო პროცესი**

რა მიზანს ემსახურება დაგეგმვა?

სწორად დაგეგმილი სასწავლო პროცესი მოქნილობის საშუალებას იძლევა, სასწავლო პროცესის ეფექტურობასა და მასწავლებლის პროფესიულ ზრდას უწყობს ხელს.

მასწავლებლები რამდენიმე დონეზე ახდენენ დაგეგმვას: ესაა წლიური (საგნის გეგმა – სილაბუსი), თემატური, კვირისა და გაკვეთილის გეგმები. ყველა ეს დონე ერთმანეთთან უნდა იყოს კოორდინირებული. წლიური გეგმის შესრულება მოითხოვს მის განაწილებას თემებზე, თემატურისა - დროის ცალკეულ დანაყოფებზე, თავის მხრივ ამ გეგმების განაწილებას კვირებსა და დღეებზე.

პედაგოგთა ნაწილში ჩნდება შინაგანი პროტესტი სასწავლო პროცესის დაგეგმვისადმი, მათ მიაჩნიათ, რომ დაგეგმვა ზღუდავს მათ შემოქმედებითობას, თავისუფლებას. მათგან ხშირად ისმის შემდეგი ფრაზა: ”კლასი ცოცხალი ორგანიზმია. კარგი მასწავლებელი გაკვეთილს და, ზოგადად, სასწავლო პროცესს უნდა აგებდეს სიტუაციიდან გამომდინარე. ეს უფრო საინტერესო იქნება როგორც მოსწავლეებისათვის, ასევე მასწავლებლისთვისაც”.

დაგეგმვა ემსახურება სასწავლო პროცესის ორგანიზებას, მის გამდიდრება-გამრავალფეროვნებას, განახლებასა და დახვეწას.

**რა ტიპის სასწავლო გეგმებს ვიცნობთ?**

***საგნის გეგმა (სილაბუსი -*** *ლათინური სიტყვაა და ნიშნავს რაიმეს ჩამონათვალს, სიას, ნუსხას, შეჯამებას)* წარმოადგენს სასწავლო კურსის პრო­გრამას. მასში მოცემულია კურსის სათაური, სწავლების საფეხური, მიზანი და ამოცანები, სწავლების ფორმატი (სწავლების მეთოდი), კურსის შინაარსობრივი გეგმა, გამოყენებუ­ლი სახელმძღვანელოები და სხვა რესურსები, ასევე კურსის შეფასების პრინციპები (შუალედური, შემაჯამებელი, განმსაზღვრელი და სხვა), მოსალოდნელი შედეგები, კერძოდ, იმ ცოდნისა და უნარ-ჩვევების ჩამონათვალი, რომელსაც უზრუნველყოფს კურსის დასრულება.

უმაღლეს სასწავლებლებში სილაბუსი აწესრიგებს ლექტორისა და სტუდენტის ურთიერთობას. სასწავლო კურსის დაწყებისას სტუ­დენტმა სილაბუსის მეშვეობით უნდა გაიგოს, თუ რა და როგორ უნდა ისწავლოს, რომ სასურველ შედეგს მიაღწიოს. მეორე მხრივ, სილა­ბუსის მეშვეობით უმაღლესი სასწავლებლის თუ სკოლის ადმინისტრაციას შეუ­ძლია შეამოწმოს ლექტორის/მასწავლებლის აკადემიური საქმიანობის ხარისხი. სილაბუსი ეხმარება პედაგოგს საგნის სწავლებისადმი სისტემური მიდგომის ჩამოყალიბებაში და ქმნის საგნის სწავლების განვითარების წინაპირობებს.

საგნის გეგმის ძირითადი შემადგენელი კომპონენტებია:

* წლის ბოლოს მისაღწევი შედეგი;
* წლის განმავლობაში განსახილველი საკითხები თანმიმდევრულად დალაგებული და დაჯგუფებული;
* თითოეული საკითხის ბოლოს მისაღწევი შედეგი;
* სასწავლო მასალა: ძირითადი და დამხმარე სახელმძღვანელოები, კლასგარეშე საკითხავი ლიტერატურა, ვიდეო და აუდიო მასალა და ა.შ.
* ძირითადი მეთოდები, რომლებიც გამოყენებული იქნება ამ საკითხების შესწავლისას და შეფასებისას.

საგნის გეგმის შედგენა ეხმარება პედაგოგს საგნის სწავლებისადმი სისტემური მიდგომის ჩამოყალიბებაში და საგნის სწავლების პროცესის ეფექტურად აგებაში.

***თემის გეგმა*** - მოიცავს წლის განმავლობაში განსახილველ მსხვილ თემებს.

თემის გეგმის ძირითადი შემადგენელი კომპონენტებია:

* თემის სათაური, რომელიც საგნის გეგმიდან და ეროვნული სასწავლო გეგმიდან ამოდის;
* თითოეული თემის შესწავლის მიზანი, ამოცანები, მისაღწევი შედეგები;
* განსახილველი ინფორმაციის მოკლე შინაარსი;
* თითოეული განსახილველი თემისთვის გამოსაყენებელი აქტივობები და სასწავლო მეთოდები;
* ყოველი თემის შესწავლისთვის საჭირო სასწავლო მასალა;
* შეფასების სისტემის აღწერა - სასწავლო პროცესში გამოყენებული შეფასების მეთოდები და კრიტერიუმები;
* კლასში განსაკუთრებული საჭიროებების მქონე ბავშვის არსებობის შემთხვევაში ინდივიდუალური საჭიროებებისადმი გეგმის ადაპტირება;
* თვითშეფასება - რა პერიოდულობით და რა მეთოდებით მოახდენს მასწავლებელი თვითშეფასებას.

გთავაზობთ თემატური გეგმის სარეკომენდაციო ფორმას

**თემატური გეგმა**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| N | თემა და მასში შემავალი საკითხები | თემის მოკლე აღწერა | საათების რაოდენობა | თემის ბოლოს მისაღწევი შედეგი | ძირითადი აქტივობები და მეთოდები | | რესურსები | | შეფასების სისტემა |
| 1 |  |  |  |  |  |  | |  | |
| 2 |  |  |  |  |  |  | |  | |
| 3 |  |  |  |  |  |  | |  | |
| 4 |  |  |  |  |  |  | |  | |
| 5 |  |  |  |  |  |  | |  | |

**გაკვეთილის გეგმვა -** აღწერს კონკრეტულ გაკვეთილს დაწყების წუთიდან დასასრულამდე. გაკვეთილი შესაძლებელია შედგებოდეს სამი ეტაპისაგან:

* **გამოწვევა** (შესავალი) ანუ გაკვეთილის **საწყისი ფაზა,** რომელიც გულისხმობს მოცემულ საკითხზე, საგანზე ან მოვლენაზე არსებული ცოდნის, განცდების, შთაბეჭდილებების გააქტიურებას. მოსწავლეები იხსენებენ იმას, რაც იციან შესასწავლი საკითხის ირგვლივ. იწყებენ ახალ თემაზე ფიქრს. ხდება მოსწავლეთა გააქტიურება, ინტერესის გაზრდა, რაც საკითხის კვლევის პროვოცირებას უწყობს ხელს.

ეს ფაზა ხშირად იწყება მასწავლებლის მიერ კითხვების დასმით, გონებრივი იერიშის მეთოდის გამოყენებით. პედაგოგი ცდილობს ხელი შეუწყოს მოსწავლეების მიერ პასუხების ძიების პროცესს, რაც შესაძლებელია დისკუსიაშიც გადაიზარდოს. ალტერნატიული გზა არის პრობლემის განხილვა, რომელიც აქტუალური იქნება მოსწავლეების ყოველდღიური ცხოვრებიდან გამომდინარე. ასევე შესაძლოა გარკვეული სიტუაციის გათამაშება, რომელიც დააფიქრებს მოსწავლეებს, უბიძგებს სააზროვნო პროცესების გააქტიურებისკენ. დაეხმარება მათ, მიაგნონ მოვლენის მიღმა მდგომ ცნებებსა და კანონზომიერებებს. ამ ფორმით გაკვეთილის დაწყების შემდეგ პედაგოგი ცდილობს დაუკავშიროს ის გაკვეთილის თემატიკას.

* **სიღრმისეული წვდომა** (მასალის მიწოდება) ანუ ძიების ფაზა - იგი შესასწავლი საკითხის შინაარსის გაგებასა და აღქმას უწყობს ხელს. მოსწავლე ეცნობა ახალ ინფორმაციას ტექსტის წაკითხვის, აუდიო და ვიდეო მასალის გაცნობის, ცდების ჩატარების საშუალებით. ამ ეტაპზე ხდება არსებული ცოდნისა და ახალი ინფორმაციის შეჯერება. სიღრმისეული წვდომის უპირველესი ამოცანაა “გამოწვევის ფაზაზე“ გაღვიძებული ინტერესის შენარჩუნება და განმტკიცება.

მაშასადამე, მასწავლებელი მიაღწევს რა მოწაფეებში ინტერესის აღძვრას, ცდილობს ჩართოს ისინი ძირითად კველვა–ძიების აქტივობაში. ამ ეტაპზე შესაძლებელია სწავლება დამოუკიდებელი ან ჯგუფური მუშაობის ფორმით გაგრძელდეს. მნიშვნელოვანია, რომ აქტივობა იყოს სტრუქტურირებული, რაც ხელს შეუწყობს გაერკვენენ და გადაჭრან კველვა–ძიების პროცესში წამოჭრილი პრობლემები. ამ ეტაპზე ხდება ნასწავლ უნარებში ვარჯიში ან ახალი უნარების შესწავლა.

* **გააზრების, რეფლექსიის** ეტაპზე მოსწავლეები ამთლიანებენ არსებულ და ახლად მიღებულ ცოდნას, ხდება აზრთა გაცვლა-გამოცვლა, მსჯელობა. გაკვეთილის ამ ეტაპზე მასწავლებელი თხოვს მოსწავლეებს განვლილი აქტივობის განხილვას და ანალიზს. განხილვაში მთელი კლასი მონაწილეობს. ამ ფაზაზე მასწავლებელი მოსწავლეებს კითხვების დასმით და კომენტარების გაკეთებით ეხმარება გაიგონ გაკვეთილი მთავარი თემის ძირითადი ცნებები და კონცეფციები.

**ზოგიერთი ავტორი გამოყოფს გაკვეთილის მეოთხე ფაზასაც:**

* **განხილვის და შეჯამების ფაზა:**

გაკვეთილის ბოლოს, პედაგოგი სთავაზობს მოსწავლეებს საკუთარი მოსაზრებების და მიგნებების განხილვას. მათ გამოაქვთ დასკვენები გაწეული სამუშაოს შესახებ და შესაძლებელია დაფიქრდნენ მომავალი აქტივობების, კვლევა–ძიების დაგეგმვაზე.

გაკვეთილის ეტაპები გათვალისწინებული და ასახული უნდა იყოს გაკვეთილის გეგმაში. გაკვეთილის გეგმის შედგენისას მასწავლებელმა ასევე უნდა გაითვალისწინოს მოსწავლეთა ***წინარე ცოდნა***, მათი შესაძლებლობები. იგი საშუალებას აძლევს პედაგოგს ეფექტიანად დაგეგმოს გაკვეთილი.

|  |  |  |
| --- | --- | --- |
| **გამოწვევა** | **შინაარსის რეალიზება** | **რეფლექსია** |
| * სასწავლო მიზნისა და შესაბამისი მოლოდინის განსაზღვრა * შინაარსთან დაკავშირებული წინარე ცოდნისა და გამოცდილების გააქტიურება * წინარე ცოდნის არაფორმალური შეფასება, არასწორი წარმოდგენების გამოკვეთა * პოზიტიური განწყობის შექმნა, ყურადღების კონცენტრირება, ინტერესისა და სწავლის მოტივაციის გაღვივევაბა | * სასწავლო მასალის გაცნობა * ინფორმაციის მოძიება და დამუშავება * ახალი ცოდნის კონსტრუირება (აგება) * ძირითადი საკითხების გამოკვეთა * შესასწავლი თემისადმი პიროვნული დამოკიდებულების და კავშირების გამოკვეთა * შეკითხვების დასმა შესასწავლი თემის გაგეგბა–გააზრების ხელშესაწყობად * მოსწავლეთა წინარე ცოდნის დაკავშირება ახალ თემასთან, შედრება რამდენად გამართლდა გამოთქმული ვარაუდები და მოლოდინები | * მთავარი იდეების შეჯამება * თემის კვლევისა და შესწავლის შედეგად ჩამოყალიბებული მოსაზრებების გაზიარება * მოსწავლეთა პიროვნული დამოკიდებულებების გაზიარება * მიღებული ცოდნის მნიშვნელობის და პრაქტიკული სარგებელის განსაზღვრა * თემის შესწავლის შედეგად ახალი გაჩენილი კითხვების განხილვა * სწავლის პროცესის შეფასება – თვითშეფასება |

**დაგეგმვისას როგორ შეარჩიოს მასწავლებელმა გაკვეთილის სტრუქტურირების სტრატეგიები?**

გაკვეთილის სტრუქტურირების სტრატეგიები მასწავლებელმა უნდა შეარჩიოს მიზნის შესაბამისად:

* სწავლების სტრატეგია, რომელიც მასწავლებლის როლზე აკეთებს აქცენტს, **პირდაპირი სწავლების** სახელითაა ცნობილი. ამ დროს ცოდნა მასწავლებლის გავლით გადაეცემა მოსწავლეს. პირდაპირი სწავლების მეტად გავრცელებული ფორმაა ლექციური ტიპის გაკვეთილი.

პირდაპირი სწავლების გამოყენება ეფექტურია:

* როცა გვსურს მოსწავლეებს სწრაფად გადავცეთ ფაქტობრივი და დიდი მოცულობის ინფორმაცია.

პირდაპირი სწავლების გამოყენება არაეფექტურია:

* რადგან ამ დროს მოსწავლეები პასიურები არიან და დაბალია მათი ჩართულობა საგაკვეთილო პროცესში;
* მოსწავლეებში მაღალი სააზროვნო უნარების (ანალიზი, სინთეზი, შეფასება) გასავითარებლად.
* **არაპირდაპირი სწავლების** დროს კი მოსწავლე სასწავლო პროცესის აქტიური მონაწილეა, ისინი მასწავლებლის დახმარებით თავად აგებენ ცოდნას.

არაპირდაპირი სწავლების გამოყენება ეფექტურია:

* რადგან ხელს უწყოს მოსწავლეთა გააქტიურებას და ჩართულობას;
* ხელს უწყობს მოსწავლეებში მაღალი სააზროვნო უნარების განვითარებას;
* ხდის მას მოტივირებულს, მოიძიოს ინფორმაცია, დაახარისხოს, გააანალიზოს, შეაფასოს, განაზოგადოს;
* მოსწავლეებს უვითარებს კვლევა-ძიებისა და დამოუკიდებლად მუშაობის უნარებს.

გაკვეთილის დაგეგმვისას გაითვალისწინეთ, რომ ეს ორივე სტრატეგია შესაძლებელია მასწავლებელმა ერთი და იგივე გაკვეთილზე გამოიყენოს. მაგ. ჯერ ლექციური სახით მიაწოდოს მოსწავლეებს ორი სხვადასხვა პოზიცია საკითხზე, შემდეგ კი მათ თხოვოს მცირე ჯგუფებში იმუშაონ და შეაფასონ ორივე მათგანი.

გაკვეთილის დაგეგმვისას მასწავლებელმა უნდა გაითვალისწინოს ასევე მასალის მიწოდების **დედუქციურ**, თუ **ინდუქციურ** მიდგომას გამოიყენებს.

**დედუქციური** მიდგომით ჩატარებული გაკვეთილი იწყება ზოგადი ცნებების განხილვით, რასაც მოყვება კონკრეტული საკითხების/მაგალითების განხილვა.

**ინდუქციური** მიდგომისას კი მასწავლებელი კონკრეტული მაგალითების განხილვიდან მიდის განზოგადოებამდე.

***რა ძირითადი კომპონენტებისგან უნდა შედგებოდეს გაკვეთილის გეგმა?***

* თემა;
* მიზანი;
* აქტივობები (შესაბამისი გაკვეთილის მიზათან);
* სასწავლო მეთოდები (შესაბამისი აქტივობასთან);
* სასწავლო რესურსები;
* თითოეული აქტივობისთვის საჭირო დრო;
* კლასის ორგანიზების ფორმები;
* თითოეული აქტივობის ბოლოს მიღწეული სავარაუდო შედეგი;
* შეფასება - გაკვეთილის განმავლობაში მიღებული ცოდნის შეფასების კონკრეტული მეთოდები;
* გაკვეთილის ბოლოს მისაღწევი შედეგი;
* თვითშეფასება.

*გაკვეთილის დაგეგმვის კომპონენტებზე ქვემოთ დაწვრილებით გვექნება საუბარი.*

**რა არის საჭირო მოქნილი და კრეატიული გეგმების შესადგენად?**

1. მოსწავლეთა სასწავლო წინაპირობის გათვალისწინება - ინდივიდუალური უნარები, ოჯახური, მოტივაციური, კულტურული, კოგნიტიური, ემოციური, ფსიქო-მოტორული, ენობრივი, სოციალური და სხვ.
2. ჩარჩოპირობების გათვალისწინება - სამართლებრივი, ინსტიტუციონალური, ადგილობრივი, დროითი და ა.შ. მონაცემები.
3. საგანმანათლებლო და სასწავლო გეგმებზე ორიენტაცია;
4. სასწავლო და აღმზრდელობითი მიზნების ერთობლობა;
5. სწავლების შინაარსზე, მიზნებსა და შედეგზე ორიენტაცია;
6. ძირითადი პუნქტების გამოყოფა;
7. მოსწავლეთა ჩართულობა;
8. სასწავლო სტრატეგიების დიფერენცირებული გამოყენება;
9. მრავალმხრივი მეთოდების გამოყენება;
10. რესურსების შერჩევა და მისი მომზადება;
11. სოციალური ფორმების შერჩევა (ინდივიდუალური, ჯგუფური, წყვილური);
12. მოსწავლეებისათვის ახალ-ახალი სასწავლო შანსების შეთავაზება;
13. შედეგების სისტემატური კონტროლი.

*შედეგების სისტემატური კონტროლი საშუალებას აძლევს პედაგოგს იკვლიოს საკუთარი პედაგოგიური პრაქტიკა - შეაფასოს რას მიაღწია, რას ვერა და რატომ ვერა? მოახდინოს დაგეგმილი გაკვეთილის კორექცია, მისი ხელახალი პილოტირება და ა.შ.*

**რა უნდა გავითვალისწინოთ გაკვეთილის მიზანის დასახვისას?**

მას შემდეგ რაც მასწავლებელი ამოირჩევს გაკვეთილის თემას, იგი აყალიბებს გაკვეთილის მიზანს.

***სასწავლო მიზნები უნდა გამომდინარეობდეს***:

* ეროვნული სასწავლო გეგმის მისაღწევი შედეგებიდან. მაშასადამე, სასწავლო მიზნები გამოხატავენ, რა ცოდნა და უნარ-ჩვევები უნდა შეიძინონ მოსწავლეებმა სწავლის პროცესში;
* მოსწავლეთა საჭიროებიდან, მოთხოვნილებებიდან და ინტერესებიდან.

სასწავლო მიზანი სასწავლო პროცესის დაგეგმვის მნიშვნელოვანი ინსტრუმენტია, რომელიც:

* განსაზღვრავს გაკვეთილის/სასწავლო აქტივობის შინაარსს;
* ქმნის საფუძველს მოსწავლეების პროგრესის შემოწმებისათვის;
* ქმნის საფუძველს მასწავლებლების თვითშეფასებისათვის;
* განსაზღვრავს მოსალოდნელ სასწავლო შედეგებს.

***როგორ უნდა იყოს ჩამოყალიბებული მიზანი?***

მიზანი უნდა იყოს ფორმულირებული კონკრეტულად, მარტივად და რეალისტურად. ***რა ძირითადი ზმნები უნდა გამოიყენოს მასწავლებელმა მიზნის ფორმულირებისას?*** გაკვეთილის ბოლოს მოსწავლეები: გაიგებენ, ახსნიან, აღწერენ, შეადარებენ, შექმნიან, გაანალიზებენ, პრობლემას გადაჭრიან, შეაფასებენ, გამოიკვლევენ და ა.შ.

მაშასადამე, მიზანი:

1. უნდა იყოს მოსწავლეზე ორიენტირებული (ხაზგასმული უნდა იყოს, რას ველით მოსწავლისაგან);

2. აღწერდეს შესაბამის სასწავლო შედეგს (განვითარების მხრივ შესაბამისსა და შესაბამისს თანმიმდევრობით, ასევე უფრო კომლექსურ მიზნებს, რომლებიც მოჰყვება აუცილებელ მიზნებს);

3. იყოს ნათელი და გასაგები (არც ძალიან ზოგადი და არც ძალიან სპეციფიკური);

4.უნდა იყოს გაზომვადი და შეფასებადი, ანუ უნდა შეიძლებოდეს დაკვირვება და გაზომვა (თავი აარიდეთ ისეთ შედეგებს, რომელთაც ვერ აღიქვამთ, როგორც შეფასებადსა და გასაგებს).

იმისთვის, რომ მოსწავლეები ჩავრთოთ სასწავლო პროცესში საჭიროა მათი საქმის კურსში ჩაყენება,თუ რა ეცოდინებათ და რის გაკეთებას შეძლებენ ისინი გაკვეტილის ბოლოს. ამიტომ გაკვეთილის წარმართვის პირველი ნაბიჯი სწორედ მოსწავლეებისთვის მათთვის გასაგებ ენაზე მიზნის გაცნობაა.

|  |
| --- |
| მიზნის გაცნობით - მოქმედებაში მოგვყავს განმავითარებელი შეფასების მნიშვნელოვანი კომპონენტი - ***მოსწავლეთა აქტიური ჩართულობა სწავლის პროცესში*** *(პ. ბლექი; დ. იულიამი).* |

**როგორ შეიძლება მოხდეს მიზნის გაცნობა?**

მაგ., მასწავლებელი წერს დაფაზე გაკვეთილის მიზანს: ,,მოსწავლეები გაიაზრებენ პერიმეტრის ცნებას, გამოთვლიან გეომეტრიული ფიგურების პერიმეტრს ფორმულაზე დაყრდნობით“. ამის შემდეგ, მასწავლებელი მიმართავს კლასს - ბავშვებო, დღეს ჩვენ ვისწავლით გეომეტრიული ფიგურების პერიმეტრის გამოთვლას (მაგ., მართკუთხედის, კვადრატის). უსვამს კლასს შეკითხვას: რა გვეცოდინება/რის გაკეთებას შევძლებთ დღეს გაკვეთილის ბოლოს? მას შემდეგ, რაც მასწავლებელი მოისმენს რამდენიმე მოსწავლის პასუხს, გადადის გაკვეთილის შემდეგ ეტაპზე.

**ფრაგმენტის ანალიზი**

ზემოთ განხილული ტექსტის გაცნობის შემდეგ, კიდევ ერთხელ შევაჯამოთ: რატომ არის მნიშვნელოვანი გავაცნოთ გაკვეთილის მიზანი ჩვენს მოსწავლეებს?

მიზნის გაცნობა ემსახურება:

* მოსწავლემ იგრძნოს პასუხისმგებლობა საკუთარი სწავლის პროცესზე;
* მოსწავლეს შეექმნას მოლოდინი, თუ რა ეცოდინება გაკვეთილის/თუ თემის დასრულების შემდეგ;
* ხდება მოსწავლეთა მოტივირება ახალი ცოდნის მიღების/ახალი მასალის ათვისებისკენ;
* მოსწავლის ცნობიერების მიმართვა კონკრეტული ინფორმაციის მიღების, ახალი უნარ-ჩვევების დაუფლებისკენ;
* მოსწავლის თვითრეგულირებადი სწავლის ხელშეწყობა. საკუთარი ცოდნის დონის შემოწმების უნარის განვითარება - ანუ, გაკვეტილის ბოლოს შემიძლია მართკუთხედის პერიმეტრის გამოთვლა. შევძელი თუ არა ამის გაკეთება.

**მაგალითი 2**

მასწავლებელი ხაზავს დაფაზე სამკუთხედს და ეუბნება მოსწავლეებს, რომ ეს არის სამკუთხედი. ამის შემდეგ ეკითხება კლასს - ,,ბავშვებო, თქვენი აზრით რას გავაკეთებთ დღეს?“

მოსწავლეთა პასუხები:

- დღეს დავხატავთ აი ამას (მოსწავლე ხელს იშვერს დაფისკენ);

- დავხატავთ სამკუთხედს;

- ვისწავლით როგორ დავხაზოთ სამკუთხედი.

მასწავლებელი მადლობას უხდის მოსწავლეებს და აჯამებს მათ მოსაზრებებს: ,, მართალია, დღეს ჩვენ მართლაც დავხაზავთ სამკუთხედს და შევადარებთ სხვა გეომეტრიულ ფიგურებს“. შემდეგ უსვამს მოსწავლეებს მორიგ შეკითხვას: ,,როგორ ფიქრობთ, რისთვის გვჭირდება რომ ვისწავლოთ სამკუთხედის დახაზვა? „ მოსწავლეები გამოთქვავენ მოსაზრებებს. მასწავლებელი აჯამებს მოსწავლეთა მოსაზრებებს და აზუსტებს, რომ სამკუთხედის დახაზვას ჩვენ ვსწავლობთ იმისთვის, რომ - სწორად განვსაზღვროთ სამკუთხედის გვერდები, წვეროები. ამის შემდეგ მასწავლებელი აგრძელებს გაკვეთილის მიმდინარეობას.

**ფრაგმენტის ანალიზი**

აღნიშნული მაგალითით ჩანს, თუ როგორ ახდენს მასწავლებელი მოსწავლეთა მოტივირებას იმისთვის, რომ მოსწავლეებმა თავად ჩამოაყალიბონ გაკვეთილის თემა და მიზანი. თანაც ამგვარი გზით მასწავლებელი მიმართავს მოსწავლეებს საკითხის ეტაპობრივი შესწავლისკენ, ამავდროულად მათთან ერთად აფიქსირებს გაკვეთილის ბოლოს რა შედეგი ექნებათ მიღწეული, აცნობიერებინებს ამ სამუშაოს მნიშვნელობას მათი განვითარების/ცოდნის შევსებისაკენ.

**მაგალითი 3.**

მასწავლებელი ხსნის თემას - ,,ჩემი გარემო“ საგანში ბუნებისმეტყველება. მასწავლებელი მიმართავს შეკითხვით მოსწავლეებს:,, რატომ უნდა გავუფრთხილდეთ ბუნებას?“ შეუძლიათ ბავშვებს ბუნებაზე ზრუნვა?“ მასწავლებელი აფიქსირებს 3-5 მოსწავლის მოსაზრებებს. მასწავლებელი აგრძელებს:,,თუ ჩვენ გვეცოდინება როგორ/რა ხერხებით შეგვიძლია ვიზრუნოთ ფლორისა და ფაუნაზე, უკეთ ვიზრუნებთ ბუნებაზე და ჩვენს გარემოს კიდევ უფრო ჯანსაღს/ლამაზს გავხდით“.

ფრაგმენტის ანალიზი: მასწავლებელი მიზნის გაცნობას ახდენს პრობლემური შეკითხვის დასმით, რათა მოსწავლეებმა გააცნობიერონ როგორც გაკვეთილის მიზანი, ისე საკითხის ცოდნის მნიშვნელობა - მათთვის.

1. საკითხის შესაჯამებლად საჭიროა აღვნიშნოთ, რომ მნიშვნელოვანია მიზანი მკაფიოდ და ბავშვებისთვის გასაგები ენით იყოს ფორმულირებული; მაგ.,მოსწავლეები შეასრულებენ მაგალითებს 20-ის ფარგლებში მიმატება-გამოკლებაზე.

2. სასურველია გავაცნოთ ერთი, კონკრეტული და არსებითი მიზანი, ვინაიდან რამდენიმე მიზანმა შეიძლება მოსწავლეები დააშოროს საბოლოო შედეგს; მაგ., მოსწავლეები მზის მაკეტის გამოყენებით ახსნიან დღისა და ღამის მონაცვლეობის მიზეზს.

3. მიზანი იმგავარად უნდა იყოს ფორმულირებული, რომ მოსწავლისთვის იყოს გასაგები, თუ რის შეფასება მოხდება გაკვეთილის ბოლოს. მაგ., მოსწავლეები შექმნიან პატარა ამბავს საკუთარი უბნის/სოფლის შესახებ , აღწერენ საყვარელ ადგილს, მის დანიშნულებას, გაიხსენებენ საკუთარ ისტორიას რომელიც ამ ადგილს უკავშირდება.

4. მიზანში ხაზგასმული უნდა იყოს არა მხოლოდ ის, თუ რა ეცოდინებათ მოსწავლეებს, არამედ როგორ არის შესაძლებელი მიღებული ცოდნის გამოყენება პრაქტიკაში. მაგ., მოსწავლეები სწორად შეასრულებენ მიმატებისა და გამოკლების ოპერაციებს 20 -ის ფარგლებში;

**აქტივობები და მეთოდები**

ხშირად მასწავლებლებს უჭირთ გაარჩიონ ერთმანეთისაგან აქტივობა და მეთოდი. ***აქტივობას*** დაესმის კითხვა ***რას ვაკეთებ?*** *მაგ. მასწავლებელი კლასთან ერთად შეიმუშავებს ჯგუფური მუშაობის წესებს - არის აქტივობა*

თუ დაესმის კითხვა ***როგორ ვაკეთებ?*** ე.ი. რა დიდაქტიკური ხერხით ვახორციელებ ამ აქტივობას, ***ეს არის მეთოდი.*** *მაგ. მასწავლებელი ჯგუფური მუშაობის წესებს შეიმუშავებს ”აპოლო ტექნიკით”. აპოლო ტექნიკა არის მეთოდი.*

***აქტივობების შერჩევისას დაფიქრდით:***

* თქვენ მიერ ამორჩეული აქტივობები დაგეხმარებათ თუ არა დასახული მიზნის მიღწევაში?
* მიზნის მისაღწევად რას გააკეთებთ თქვენ (მასწავლებლის აქტივობა) და რას გააკეთებენ მოსწავლეები (მოსწავლის აქტივობა)?
* რამდენი აქტივობა მიგიყვანთ მიზნამდე?
* როგორი იქნება აქტივობების თანმიმდევრობა?
* შეესაბამება თუ არა თქვენს მიერ შერჩეული აქტივობა მოსწავლეების ცოდნასა და უნარებს, მათ შესაძლებლობებსა და გამოცდილებას (შესაძლოა, სახელმძღვანელოში მოცემული სასწავლო აქტივობა არ შეესაბამებოდეს თქვენი კლასის ყველა მოსწავლის შესაძლებლობებს და მოითხოვდეს ადაპტირებას).

**სასწავლო მეთოდების** შერჩევისას გათვალისწინებული უნდა იყოს:

* მისი შესაბამისობა აქტივობასთან;
* კლასის ორგანიზების ფორმასთან;
* ტექნიკურად მისი განხორცილების შესაძლებლობა.

**თითოეული აქტივობისა და გაკვეთილის ბოლოს მისაღწევი შედეგები**.

როდესაც მასწავლებელი მიზნის მისაღწევად ირჩევს შესაბამის აქტივობებსა და მეთოდებს, აუცილებლად უნდა გაითვალისწინოს, თითოეული ამ აქტივობისა და მეთოდის გამოყენება მოსწავლეებში რა უნარების განვითარებას უწყობს ხელს, ე.ი. თითოეულ აქტივობას რა შედეგზე გაყავს მოსწავლეები. ყოველი აქტივობის ბოლოს მიღწეულ შედეგებს მოსწავლეები უნდა მიყავდეს გაკვეთილის ბოლოს მისაღწევ შედეგებამდე; საიდანაც, თავის მხრივ, უნდა გამომდინარეობდეს გაკვეთილის მიზანი.

|  |
| --- |
| **მოსწავლეების ორგანიზება**  დაგეგმვისას გასათვალისწინებელია, როგორ მოვახდინოთ მოსწავლეების ორგანიზება და როგორ მივუსადაგოთ სამუშაო მათ შესაძლებლობებს? როგორ ვამუშავებთ მოსწავლეებს ინდივიდუალურად, წყვილებში, ჯგუფებში, თუ მთელ კლასთან ერთად? |

**რესურსები**

სასწავლო რესურსების სწორად შერჩევა ერთ-ერთი მნიშვნელოვანი წინაპირობაა სასწავლო პროცესის ეფექტიანად წარსამართავად.

გასათვალისწინებელია, რა ტიპის რესურსებს გამოვიყენებ (სახელმძღვანელოს, ჟურნალებს, სტატიებს, სამუშაო ფურცლებს, ტელეფილმებს, ინტერნეტს და ა.შ).

**შეფასება**

იმისათვის, რომ მასწავლებელმა განსაზღვროს გავიდა თუ არა სასურველ შედეგზე, აუცილებელია მან შეამოწმოს სასწავლო შედეგები. გაკვეთილის გეგმაში ასახული უნდა იყოს შეფასების რა ტიპებისა და მეთოდების გამოყენებას აპირებს პედაგოგი კონკრეტულ გაკვეთილზე.

**თვითშეფასება**

ყოველი გაკვეთილის გეგმას უნდა ახლდეს მასწავლებლის თვითშეფასების ცხრილი. ყოველი გაკვეთილის ბოლოს, როდესაც მასწავლებული ჩატარებული გაკვეთილის რეფლექსიას აკეთებს, უნდა გააანალიზოს რა იყო კარგი, რაც დაეხმარა შედეგზე გასასვლელად და რამ დააბრკოლა. რისი გაუმჯობესებაა სასურველი.

შეფასების შედეგებისა და თვითშეფასების გათვალისწინებით მასწავლებელს შესაძლებლობა ეძლევა შეიტანოს გარკვეული ცვლილებები და დამატებები გაკვეთილის გეგმაში. ასეთი შემოქმედებითი მიდგომა სასწავლო პროცესისადმი ეხმარება პედაგოგს მუდმივად დახვეწოს თავისი პედაგოგიური პრაქტიკა და ჩამოყალიბდეს ე.წ. მკვლევარ-მასწავლებლად.

|  |
| --- |
| გაკვეთილის ჩატარების შემდგომ მასწავლებელმა უნდა გააანალიზოს გაკვეთილის პროცესში რა იყო კარგი, რაც დაეხმარა შედეგზე გასასვლელად და რამ დააბრკოლა. რისი გაუმჯობესებაა სასურველი. |

გთავაზობთ გაკვეთილის გეგმის რამდენიმე ნიმუშს:

**გაკვეთილის გეგმის ნიმუში N1**

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| საგანი:  სწავლების საფეხური / კლასი:  მოსწავლეთა რაოდენობა:  თემა:  მიზანი:   |  |  |  |  |  |  |  | | --- | --- | --- | --- | --- | --- | --- | | N | აქტივობა | მეთოდი | კლასის ორგანიზების ფორმა | სასწავლო რესურსები | დრო | თითოეული აქტივობის ბოლოს მისაღწევი შედეგი | |  |  |  |  |  |  |  | |  |  |  |  |  |  |  | |  |  |  |  |  |  |  |   გაკვეთილის ბოლოს მისაღწევი შედეგები:  შეფასების ტიპები და მეთოდები:  თვითშეფასება:  *(შეფასების და თვითშფასების რუბრიკები თან უნდა ერთოდეს გეგმას)* |

**გაკვეთილის გეგმის ნიმუში N3**

|  |  |
| --- | --- |
| გაკვეთილის თემა |  |
| **საგანი/ინტეგრირებული საგნები**  **მასწავლებლის/მასწავლებლების სახელი გვარი** |  |
| **სწავლების საფეხური / კლასი** |  |
| **მოსწავლეთა პროფილი** | მიუთითოს მოსწავლეთა რაოდენობა კლასში და სპეციალური საგანმანათლებლო საჭიროების მქონე მოსწავლეების საჭიროებები (ასეთის არსებობის შემთხვევაში) |
| **აქტუალობა** | რით არის ეს გაკვეთილი აქტუალური, როგორ შეუწყობს მოსწავლეებს ხელს ცოდნისა და უნარ-ჩვევების დაუფლებაში, არსებულ ცოდნასა და ახლადშეძენილ ცოდნას შორის კავშირების დამყარებაში და სხვ. |
| **სასწავლო მიზნები და მოსალოდნელი შედეგები** | რა კონკრეტულ ცოდნას დაეუფლებიან მოსწავლეები, რა უნარებს გამოიმუშავებენ, რა დამოკიდებულებები ჩამოუყალიბდებათ.  ეროვნული სასწავლო გეგმის რომელ შედეგებზე გავლენ. |
| **მოსწავლეთა წინარე ცოდნა** | რას უნდა ფლობდეს მოსწავლე, რომ ახლად გადაცემული მასალის ათვისება გაუადვილდეს. |
| **გაკვეთილის მსვლელობა/საკლასო მენეჯმენტი** | რა აქტივობებს განახორციელებს მასწავლებელი დასახული მიზნის მისაღწევად, როგორ მოახერხებს მოსწავლეთა ინტერესის გაღვივებას, წინარე ცოდნის გააქტიურებას, ცოდნის კონსტრუირებას, ახლადშეძენილი ცოდნის გამთლიანებას და შეჯამებას.  რა მეთოდებს გამოიყენებს აქტივობების განსახორციელებლად, რა დროს მოანდომებს თითოეულ მათგანს, როგორ მოახდენს კლასის ორგანიზებას. |
| **შეფასება და თვითშეფასება** | როგორ გაზომავს მასწავლებელი, გავიდა თუ არა შედეგზე, შეფასების რომელ ტიპსა და მეთოდს გამოიყენებს, რა კრიტერიუმებით მოახდენს შეფასებას. |
| **სასწავლო რესურსები** | ყველა ის რესურსი, რომელიც მასწავლებელს დაეხმარება ეფექტიანი გაკვეთილის ჩასატარებლად. |

**გამოყენებული ლიტერატურა:**

1. ია კუტალაძე (რედ.) (2010) ეფექტიანი სწავლება, გამოცდების ეროვნული ცენტრი, კვლევის ლაბორატორია.;
2. სწავლება და შეფასება (2008) მასწავლებელთა პროფესიული განვითარების ცენტრი, თბილისი: გამომცემლობა “საქართველოს მაცნე”;
3. განვითარებისა და სწავლის თეორიები (2008) მასწავლებელთა პროფესიული განვითარების ცენტრი, თბილისი: გამომცემლობა “საქართველოს მაცნე”;
4. როგორ ვასწავლოთ მოსწავლეებს აზროვნება (2007) საქართველოს განათლებისა და მეცნიერების სამინისტრო, ეროვნული სასწავლო გეგმებისა და შეფასების ცენტრი;
5. Georg E. Becker (2007) Unterricht planen;
6. Eslinger-Hinz Ilona, Unseld Georg u.a. (2007). Guter Unterricht als Planungsaufgabe (Ein Studien- und Arbeitsbuch zur Grundlegung unterrichtlicher Basiskompetenzen). Bad Heilbrunn: Julius Klinkhardt;
7. პაჭკორია თ. (2011). ინკლუზიური განათლება : ცნებები და ტერმინები.
8. გაგოშიძე თ., ჭინაჭარაული თ. ფილაური თ და ბაგრატიონი მ. (2008). ინკლუზიური განათლების საფუძვლები
9. ლაღიძე ა., ბაგრატიონი მ. და პაჭკორია თ. (2009). ინკლუზიური განათლება: გზამკვლევი მასწავლებელბისათვის.
10. ჭინჭარაული თ., ბაგრატიონი მ., ლაღიძე ა. და პაჭკორია თ. (2010). ინკლუზიური განათლება; სწავლის უნარის დარღვევების მქონე მოსწავლეთა სწავლება.
11. კაპანაძე მ., ბარქაია ც., თვეითერიდი ქ., შარიქაძე ი და პაჭკორია თ. (2008). ვისწავლოთ ერთად – ინკლუზიური განათლება